कलअदी राती पूरें बारा बजे मिगी अपनी अजादी ते लोके कन्ने मिलने जुलने दा अधिकार मिली जाग। इस कमरे गी छोड़ने ते सूरजै दी लो दिक्कने कोला पहले में संखेप कन्ने किश आखना चाहन्ना। परमात्मा गी हाजर नाजर रक्खियै जेड़ा मिगी दिक्खै करदा ऐ, में इस गल्ला दा एलान करना जे आजादी, जीवन, सेहत ते ओ सब किश जिसी थोआड़ियां कताबा ईश्वर दा बरदान आखदियां न, मेरी नजरी च तुच्च न। इस धरती दे जीवनै बारै, में पिछलें पंदरें बरें च नां धरत दिक्खी ते ना गै लोक पर थोआड़ी कताबें चा लेइयै मैं खुश्बूदार शराब पीती, मिठ्ठे गीत गाए, हिरन ते जंगली रिच्छै दा जंगलें च शकार खेडेआ, सुन्दर नारियें कन्ने प्यार कीता....। ते सुन्दर स्त्रियां जेड़ियां थोआड़े प्रतिभावान कवियें दी जादूगरी ने घड़ी दिया हियां, गासा दजे बदलै आंगर रातीं मेरे कोल आनियै मेरे कन्ने च निरालियां अद्भुत कत्थां सुनांदियां हियां, जिन्दे कन्ने मेरा दमाग अजीब नशे च डुब्बी जंन्दा हा। तुन्दियें कताबें च में ‘एलबुर्ज’ (Elburz) ते ‘मौंट ब्लाक’ (Mount Blanc) नां दे पर्वतें दियें चोटियें पर चढ़ियै, सूर्योदय दे नजारे ते संञा गासा पर ते सगरै पर रंगें दा ओ खलार ते पहाड़ें दी रींगें उप्पर सुईयां लीकरां, दिखदा रेआं। उत्थों गै में बद्‌दले दा कालजा चीरियै मिलकने आली बिज्ज बी दिक्खी। शैले सनाकड़ी गाने आलियें दा संगीत ते शहनाईयां सुनियां। उस सुन्दर शैतान दे फंगें गी बी छूता जेड़ा डुआरी मारियैं मेरे कोल ईश्वर दियां गल्लां करने गी औंदा हा। थोआड़ी पुस्तकें राहें में आपूं गी पताला तगर लेई गिआं।